L-Alternattiva Demokratika tikkritika lill-Gvern dwar nuqqas ta’ viżjoni fil-qasam tat-trasport F’konferenza stampa f’Ħ’Attard, fit-triq minn fejn se tinbena triq arterjal, kelliema ta’ Alternattiva Demokratika saħqu li l-proġett massiċċ li jgħaqqad ma’ dak ta’ Buqna fil-limiti tal-Mosta u jibqa’ sejjer sa l-iMrieħel m’huwa se jsolvi xejn, “anzi ser iżid l-użu tal-karozzi billi jħajjar aktar u aktar nies jużaw il-karozza privata u fi ftit snin jerga joħloq konġestjoni. Konġestjoni li tkun aktar milli għandna illum.” Iċ-Chairperson ta’ AD Carmel Cacopardo qal li l-konġestjoni tat-traffiku hi l-effett u mhux il-kawża tan-nuqqas ta’ mobilita' sostenibbli. “Hi l-effett ta’ negligenza u traskuraġni fil-politika dwar it-trasport akkumulata tul snin u snin ta’ gvernijiet li jaraw sal-ponta ta’ mneħirhom. Il-problema reali hi li ħloqna socjeta' dipendenti fuq il-karozza privata. Aktar toroq fuq art limitata ma jsolvu xejn għajr li jipposponu l-problema bi ftit li mbagahd ngħadduha lil ta’ warajna b‘dimensjonijiet ferm iktar gravi milli writnieha mingħand ta’ qabilna. Din il-politika li miexi biha l-Gvern se tkompli taghti aktar spazju lill-karozzi u se tinnewtralizza l-miżuri tajbin li gew introdotti .” James Gabarretta, Chairperson Alternattiva Demokratika Żgħażagħ (ADZ) li jagħmel użu regolari mir-rota biex jivvjaġġa tkellem fuq in-nuqqas ta’ facilitajiet fit-toroq ghal transport nadif u alternattiv. “Ma jagħmilx sens li fil-ġirja biex jitwessgħu t-toroq minn juża r-roti u r-roti elettriċi kontinwament jingħata l-ġenb. Kull persuna li tiddeċiedi li tuża r-rota qed tagħti aktar spazju fit-triq lit-trasport pubbliku u lil min ikollu juża l-karozza, filwaqt li jgħin biex tonqos il-konġestjoni u t-tniġġis.” Ralph Cassar Kunsillier f’Ħ‘Attard u kelliem ta’ AD dwar l-energija, infrastruttura u transport qal li il-Gvern u l-agenziji tieghu, partikolarment Transport Malta u l-agenzija tat-toroq qed jitilqu mill-premessa li l-bini tat-toroq u li jiżdiedu l-karreggati hija soluzzjoni. “Dan mhux minnu. Għanda Gvern li qed ikompli bil-mentalita’ ta’ dawk ta’ qablu u ma joffri l-ebda viżjoni ħlief dik populista ta’ aktar toroq u karozzi, viżjoni li ma twassal imkien,” sostna Cassar. “Fejn huwa l-pjan ta’ transport sostenibbli imbuttat mill-Kummissjoni Ewropea? Imkien. Hemm bżonn ‘low emission zones’, hemm bżonn partijiet kbar mit-toroq irriservati esklussivament ghat-trasport pubbliku inkluz Bus Rapid Transit System fuq toroq arterjali. Hemm bżonn sistemi integrati ta’ transport fosthom aktar park and ride – xi ħaġa li m’hemmx bzonn xi pjanar fit-tul biex issir. Hemm bzonn cycle lanes sura, mhux nispiċċaw b’toroq li jgħaqqdu l-lokalitajiet bi spazju biss għall-karozzi.” “Minkejja l-ftaħir ta’ kemm jaf jieħu deċiżjonijiet f’waqthom żgur li fil-qasam tat-trasport u l-mobilita’ sostenibbli l-Prim Ministru u l-Gvern qed joħorġu ta’ bezziegħa u bla viżjoni għal kwalita’ ta’ ħajja aħjar.”